text: Spis – og støt kampen mod kræft
  06 juni 2016 kl. 17.46
  Gå på restaurant, spis en god middag og støt samtidig kampen mod kræft.
  
  Hele denne uge opfordrer Kræftens Bekæmpelse danskerne til at tage ud og spise en god middag, mens man samtidig støtter et godt formål.
  For 250 kroner + billetgebyr får man en tre-retters gourmetmiddag. For hver solgt kuvert går 40 kroner til Kræftens Bekæmpelse.
  Der er mange der får kræft. Det er en ond sygdom, der skal forskes i.
  
  I alt deltager fem syd- og sønderjyske restauranter i kampagnen "Spis og Støt".
  Blandt deltagerne er Huset Blom i Sønderborg, hvor man også har haft cancer tæt inde på livet.
  - Min far har haft kræft, og jeg mistede min mor for to år siden til kræft, fortæller medejer af Huset Blom, Klaus Bartholin, til TV SYD.
  Det er derfor helt naturligt for værtsparret Bartholin at støtte kampen mod sygdommen.
  - Der er mange, der får kræft. Det er en ond sygdom, der skal forskes i, siger Klaus Bartholin.
  Til og med lørdag er der totalt udsolgt hos Huset Blom.
  - Det er jo ikke kun os, der har fået kræften ind i familien. Det er der rigtig mange der har, siger medejer Pia Bartholin.
  Normalt er der ikke udsolgt seks dage i træk.
   - Det er et helt klart signal om, at folk synes, at det er godt formål, uddyber Pia Bartholin.
  Udover Huset Blom deltager yderligere fire restauranter i TV SYDs sendeområde i kampagnen: Børkop Vandmølle, Oven Vande i Fredericia, Jackpot Restauranten i Casino Munkebjerg i Vejle og Panoramarestauranten på Munkebjerg Hotel.
  